‘Mees gesoekte’ verdagte in Tzaneen vasgetrekArgieffoto: https://pixabay.com ŉ 39-jarige “mees gesoekte” verdagte is in Tzaneen in Limpopo in hegtenis geneem. Brig. Motlafela Mojapelo, woordvoerder van die polisie, het gesê dié man het na bewering ŉ skrikbewind onder gemeenskappe in Tzaneen en die Giyani-polisiëringsgebied gevoer. Die verdagte word volgens Mojapelo in verband met minstens 10 sake gesoek. Volgens Mojapelo was sy jongste beweerde oortreding die kaping van ŉ Audi in Bolobedu in Januarie vanjaar. Die motor is later verlate by sy vriendin se huis in Bolobedu aangetref. “Hoewel hy nie onmiddellik in hegtenis geneem kon word vir die spesifieke misdaad nie, is hy steeds later vasgetrek vir dié misdaad ná deeglike ondersoek deur die polisie,” het Mojapelo gesê. Mojapelo het ook gesê die verdagte kon by drie vorige geleenthede daarin slaag om borgtog te kry en het misdade gepleeg terwyl hy op borgtog was. Die verdagte sal van onder meer die volgende misdade aangekla word: motordiefstal in Maake in 2012; kaping in Maake in 2010; rooftogte in Namakgale onder meer in 2015; huisbraak in Bushbuckridge in Januarie 2017; die besit van ŉ outomatiese vuurwapen in Julie 2017 en ŉ kaping in Phalaborwa in Januarie 2017. Die verdagte sal Maandag in die Lenyanye-landdroshof verskyn.